ไฟแนนซืทูเดย์
..กระทรวงการคลังคึกคักเตรียมรับงานช้างในวันที่ 29 พ.ค.นี้ เนื่องจาก พล.อ.ประยุทธ์ จันทร์โอชา นายกรัฐมนตรี จะเดินทางมาเป็นประธานการประชุมปลัดทุกกระทรวง ที่กระทรวงการคลัง ได้ข่าวว่าพลพรรคแบงก์รัฐและรัฐวิสาหกิจในสังกัดกระทรวงการคลังเตรียมจัดบูธโชว์ผลงานต้อนรับ นายกฯ กันพึ่บพั่บ
19 พ.ค. 2558

..กระทรวงการคลังคึกคักเตรียมรับงานช้างในวันที่ 29 พ.ค.นี้ เนื่องจาก พล.อ.ประยุทธ์ จันทร์โอชา นายกรัฐมนตรี จะเดินทางมาเป็นประธานการประชุมปลัดทุกกระทรวง ที่กระทรวงการคลัง ได้ข่าวว่าพลพรรคแบงก์รัฐและรัฐวิสาหกิจในสังกัดกระทรวงการคลังเตรียมจัดบูธโชว์ผลงานต้อนรับ นายกฯ กันพึ่บพั่บ
..บางแบงก์รัฐถึงขั้นออกโปรโมชั่นลดดอกเบี้ยคืนความสุขให้ประชาชน ไม่แพ้งานระดับบิ๊กที่จัดกันอยู่เนืองๆ ใครกำลังมองหาสินเชื่อดีๆ รอดอกเบี้ยงามๆ จากงานนี้ได้
..ยังสะบัดร้อน สะบัดหนาวไม่จบ หลังมีข่าวว่าจะมีการประกาศจากหัวหน้า คสช. เรื่องมาตรา 44 ที่จะออกมาระงับการปฏิบัติราชการของข้าราชการระลอกที่ 2 งานนี้ขอปรบมือให้กับความตั้งใจของรัฐบาล ที่ต้องการจะสางเรื่องทุจริตในวงการข้าราชการอย่างจริงจัง ส่วนใครที่ทำดี ก็ต้องได้ดี มีวันที่ฟ้าเป็นใจให้คนดี ไม่มีเส้นได้โชว์ฝีมือกันบ้าง
..ด้าน ประสิทธิ์ สืบชนะ และ อำนวย ปรีมนวงศ์ เพื่อนซี้ที่เป็น 2 ผู้ตรวจกระทรวงการคลัง กำลังเนื้อหอมเพราะมีชื่อจ่อขยับจะใหญ่ขึ้นไม่ตำแหน่งใดก็ตำแหน่งหนึ่ง ซึ่ง สองคนนี้บอกเลยว่าจะไม่มีการแทงข้างหลังกันเอง เพราะเดินเอาหลังชนกันตลอด ฮาๆๆ
..สมหมาย ภาษี รมว.คลัง ได้โอกาสปรับใหญ่บรรดาบิ๊กคลัง โดยสั่งให้ผู้บริหารกระทรวงการคลังที่ถูกคำสั่งนายกรัฐมนตรีให้หยุดปฏิบัติหน้าที่ ให้ลาออกจากการเป็นกรรมการรัฐวิสาหกิจทุกแห่งที่เป็นอยู่ เพื่อส่งคนใหม่เข้าไปเป็นแทน ให้การทำงานของรัฐวิสาหกิจมีความต่อเนื่อง
ตำแหน่งของ สาธิต รังคสิริ และ ราฆพ ศรีศุภอรรถ ผู้ตรวจคลังที่ถูกให้หยุดปฏิบัติหน้าที่ จะพิจารณาให้ว่ายังให้คงอยู่ในตำแหน่งนี้ต่อไปก่อน หรือว่าจะให้โยกไปประจำสำนักนายกรัฐมนตรี แถมยังได้สั่งการให้กรรมการสอบวินัยร้ายแรงผู้บริหารกรมสรรพากรที่เกี่ยวข้องกับการทุจริตภาษีมูลค่าเพิ่ม (แวต) จากการส่งออกปลอม ให้ได้ข้อสรุปภายใน มิ.ย.นี้
งานนี้สมหมายยิ้มกริ่มบอกกับนายกฯ ว่า ช่วยทุ่นแรงไปได้มากที่มีคำสั่งพักงานข้าราชการ เพราะกระทรวงการคลังต้องปรับกระบวนทัพ เพื่อให้การดำเนินการรวดเร็วมากขึ้น จะได้ฟื้นเศรษฐกิจได้ทันใจขึ้น